КъБР-м и Iэтащхьэр Москва щеджэ ди щIалэгъуалэм яхуозэ
КъБР-м и Iэтащхьэ КIуэкIуэ Казбек щIышылэм и 25-м Москва щахуэзащ къэралым и къалащхьэм дэт вузхэм Къэбэрдей-Балъкъэрым щыщу щIэс студентхэм.
СыхьэтитIым къриубыдэу зэIухауэ ирагъэкIуэкIа зэIущIэм хэтахэр тепсэлъыхьащ ди республикэм и социально-экономикэ зыужьыныгъэм пыщIа Iуэхухэм, къэрал щIалэгъуалэ политикэр зэрагъэзащIэм, лэжьапIэ IэнатIэщIэхэр къызэрызэIуахым.
ЗэIущIэм и кIэухым КIуэкIуэ К. В. студентхэм ехъуэхъуащ IэщIагъэлI нэс хъуну икIи ахэр щалъхуа республикэм, зэрыщыту къэралым я зыужьыныгъэм зэфIэкIышхуэхэр къыщагъэлъэгъуэну.
«Урысей студентхэм я махуэм Москва сыщыIэу ирихьэлIати, ди республикэм щыщу къалащхьэм и вузхэм щеджэ студентхэм захуэзгъазэри си щхьэкIэ сехъуэхъуащ. Иджыпсту Москва и еджапIэу пщIы бжыгъэхэм ди лъахэгъу ныбжьыщIэу 2000-м щIигъу щоджэ.
Iуэху хьэлэмэту, мураду, плъапIэу ахэр зыгъэпIейтей Iэджэм дытепсэлъыхьащ. А псори дызэщIыгъуу дызэгугъун икIи къару зэхэлъкIэ дэдгъэкIын хуей Iуэхуу зэрыщытым шэч къытесхьэркъым. Псоми фIыщIэ яхузощI гуапэу икIи зэIухауэ зэрыщытам папщIэ. Аргуэру зэ махуэшхуэмкIэ — Студентым и махуэмкIэ псоми сохъуэхъу!»,- иритхащ КIуэкIуэ К. В. инстаграмым щиIэ напэкIуэцIым.
КъБР-м и Iэтащхьэмрэ Правительствэмрэ я пресс-IуэхущIапIэ.
